b'\n_START_ARTICLE_\nViljem Ogrinc\n_START_SECTION_\n\xc5\xbdivljenje in delo\n_START_PARAGRAPH_\nGimnazijo je za\xc4\x8del obiskovati 1855 v Ljubljani ter jo nadaljeval v Novem mestu kjer je 1863 maturiral. \xc5\xa0tudij prava je kon\xc4\x8dal na Dunaju, ter po diplomi 1867 nastopil slu\xc5\xbebo praktikanta pri sodi\xc5\xa1\xc4\x8du v Novem mestu. Leta 1868 je na Dunaju doktoriral in maja istega leta v Gradcu napravil sodni\xc5\xa1ki izpit, bil aprila 1870 imenovan za sodnega adjunkta v Slovenj Gradcu, oktobra 1876 v Celju, maja 1878 za okrajnega sodnika v Metliki, kjer je 1880 zbolel za tuberkulozo ter bil od aprila 1881 ve\xc4\x8dinoma na dopustu v Kranju, Gleichenbergu in Ljubljani._NEWLINE_Ker je bil vzgojen v nem\xc5\xa1kem duhu kot dijak gimnazije v Ljubljani ni obiskoval sloven\xc5\xa1\xc4\x8dine, slovensko narodno zavest so mu vzbudili \xc5\xa1ele profesorji-fran\xc4\x8di\xc5\xa1kani v Novem mestu. \xc5\xbde kot osmo\xc5\xa1olec je za\xc4\x8del v Novicah objavljati poljudno-znanstvene razprave iz astronomije: Nekaj o luni (1863), O utrinkih (1863), Nekaj o solncu (1864), \xc5\xa0auperlovim po raznih nem\xc5\xa1kih virih nekriti\xc4\x8dno prikrojenim \xc4\x8dlankom Potovanje po nebu je dodal nekatere opombe in popravke (1865) ter opozoril na par terminolo\xc5\xa1kih neto\xc4\x8dnosti v Jesenkovi Zemljepisni za\xc4\x8detnici (1865). Njegov astronomski Kratek popis zemlje (\xc4\x8citavnica, 1866) je zaradi ukinitve revije iz\xc5\xa1el le v prvih poglavjih. Po odhodu iz Novega mesta je prenehal objavljati \xc4\x8dlanke o astronomiji in se popolnoma posvetil sodni\xc5\xa1kemu delu.'